
НАРЕДБА ЗА РЕДА И УСЛОВИЯТА ЗА УПРАВЛЕНИЕ И РАЗПОРЕЖДАНЕ С ОБЩИНСКИ ЖИЛИЩА

Приета с решение № 213 по протокол № 18 от 30 октомври 2008 година изм.реш№515/28.01.2010г. , изм. С реш. № 840 по протокол № 64 от 26 май 2011г.   изм. Реш. № 63 /30.01.2012г., доп. с Решение  №85 по Протокол №5 от 21.01.2016г., изм. и доп. с Решение №627 по Протокол №44 от 26.07.2018г. изм. с Решение № 253 по Протокол № 21/24.02.2021 г.,  изм. и доп. с Решение №277 по Протокол №29 от 27.03.2025г. .,  изм. и доп. с Решение №301 по Протокол №30 от 24.04.2025г.  
ГЛАВА І    ОБЩИ ПОЛОЖЕНИЯ

Чл.1 /1/ Настоящата наредба определя реда и условията за управлението и разпореждането с общински жилища.

/2/ Общинският жилищен фонд включва общинските жилища и незастроени общински парцели, предназначени по предвижданията на устройствените планове за индивидуално или групово жилищно или вилно строителство.

Чл.2 /1/ Управлението и разпореждането с общински жилища  се осъществява от Кмета на Общината в съответствие с разпоредбите  на настоящата Наредба и конкретните решения на Общински съвет.

/2/ Организацията и контролът на дейностите по ал.1 се осъществяват от Кмета на Общината

/3/ Кметовете на кметства и кметски наместници контролират дейностите по ал. 1 на територията на съответните населени места.

Чл.3 /1/ Жилищната собственост на Общината по своето предназначение са :

1. (доп.реш№515/28.01.2010г.) жилища за отдаване под наем на лица с установени жилищни нужди
2. резервни жилища;

3. ведомствени жилища;

4. (изм. и доп.реш№515/28.01.2010г.) жилища за продажба и обезщетяване на бивши собственици, чиито имоти са отчуждени за общински нужди;

/2/(изм. Реш. № 63 /30.01.2012г.)  Ежегодно, в срок до 31 януари с решение на Общинския съвет, по предложение на кмета на Общината, се приема списък, в който се определя броя, вида, местонахождението на всяка една от групите по ал.1,

/3/ При необходимост през текущата година Общински съвет може да извърши промени по предложение на Кмета на Общината.
/4/ (нова с реш. №627/26.07.2018г.) Поддръжката и извършването на текущи ремонти, дължащи се на обикновено ползване на общинско жилище, като замърсяване на стени в помещенията, разяждане на кранове, на брави, запушване на комини и други са за сметка на наемателя.

/5/ (нова с реш. №627/26.07.2018г.) Основните ремонти на общинските жилища и на общите части на сгради са за сметка на община Тутракан.
ГЛАВА  ІІ    УПРАВЛЕНИЕ НА ОБЩИНСКИ ЖИЛИЩА

РАЗДЕЛ І  ОБЩИНСКИ ЖИЛИЩА ЗА ОТДАВАНЕ ПОД НАЕМ

Чл.4 /1/ В общинските жилища за отдаване под наем се настаняват нуждаещите се от жилища граждани, определени в чл. 43 от ЗОС.

/2/ Жилищните нужди се установяват по реда на настоящата Наредба, установен  в глава ІІ, раздел ІІ .Установяване на жилищните нужди

Чл.5 /1/ Жилищата за отдаване под наем са наличните свободни жилища, определени с решение на Общинския съвет по чл.3, ал.1

/2/ Наемната цена на общинските жилища се определя по реда на глава ІІІ, раздел І

/3/ Използването на общинските жилища за нежилищни нужди е недопустимо.

Чл.6 Свободни общински жилища за които няма нуждаещи се граждани , отговарящи на условията по чл.14, ал.1, могат да се отдават под наем по пазарни цени или  с 50% /петдесет на сто процента / увеличение от определената за съответно жилище по критериите по глава ІІІ, раздел І от настоящата наредба

Чл.7 /1/  Установяват се следните норми за настаняване в общински жилища.

1. за едночленно  семейство- до 25 кв.м. полезна площ

2. за двучленно семейство /домакинство/ - до 40 кв. полезна площ  

3. за тричленно  и четиричленно  семейство/домакинство/ -  до 55 кв.м. полезна площ

4. за семейство  /домакинство/ с пет или повече членове -  до 90 кв.м. полезна площ 

/2/ Право за настаняване в по- голямо жилище, над установените в ал.1 норми, имат семейства, в които има членове със заболявания, посочени в списък на Министерство на здравеопазването. Правото се доказва с документ, издаден от съответна лекарска комисия.

/3/  При определяне на жилищната площ се взема  предвид и детето, което ще се роди.

/4/ за задоволяване на специфични нужди, може да се предостави допълнителна жилищна площ до 15 кв.м.:

1. за хабилитирани научни работници, които не притежават помещения или ателиета  за упражняване на научни и творчески дейности.

2. когато член на семейството страда от болест, която налага изолация, съгласно списъка на болестите, утвърден от Министерството на здравеопазването, или се нуждае от помощта на друго лице.

3. на млади семейства,

4. на семейства, които са живели непрекъснато в едно домакинство в продължение на две или повече години и продължават да живеят пълнолетни низходящи или  възходящи, които не притежават жилищен или вилен имот в страната.

Чл.8 /1/ В едно жилище се настанява само едно семейство /домакинство/

/2/ Две или повече семейства могат да се настаняват по изключение в едно жилище само с тяхно изрично писмено съгласие.
/3/ (Нова Решение №85/21.01.2016г.) Наемателите на общински жилища и членовете на техните семейства /домакинства/,  нямат право да ги ползват извън предназначението им, да ги преотдават или да ги ползват съвместно с други лица, невключени в настанителната заповед.
/4/ (Нова Решение №85/21.01.2016г.) При доказване на преотдаване на общинско жилище, неизрядните наематели дължат неустойка в размер на дванадесет месечни наема, както и са длъжни да освободят общинското жилище в срок от десет дни.
/5/ (Нова Решение №85/21.01.2016г.) При доказване, че жилището се обитава от трети лица, които не фигурират в настанителната заповед, неизрядните наематели дължат неустойка в размер на дванадесет месечни наема, както и  са длъжни да освободят общинското жилище в срок от десет дни.
/6/ (Нова Решение №85/21.01.2016г.) Когато наемателите не ползват общинското жилище за срок до 90 дни в рамките на една година, поради пребиваване, работа или командировка в чужбина или друго населено място, се задължават да:

1. уведомят писмено общинска администрация за срока на отсъствието си и упълномощят свой представител, който да изпълнява задълженията по наемното правоотношение.

2. да внесат предварително дължимите наеми за срока на отсъствието си.

Чл.9 /1/ Когато поради намаляване броя на членовете на семейството, същото не покрива нормите за настаняване, установени с настоящата Наредба в едномесечен, а в случай на смърт – тримесечен срок наемателите подават молба за настаняване в друго общинско жилище .

/2/ Ако наемателите не подадат молба в посочените срокове, пренастаняването се извършва служебно.

/3/  Ако в едномесечен срок от връчването на заповедта по ал.2 наемателите не заемат определеното им жилище, заповедта се отменя, а наемното правоотношение за заеманото жилище се прекратява.
/4/(нова Реш. № 63 /30.01.2012г., доп. с  Реш. № 85/21.01.2016г.)    картотекирани лица отказали да приемат веднъж предложеното им общинско жилище, което отговаря на нормите за жилищно задоволяване, отпадат от окончателния списък за текущата година.
Чл.10 /1/ Настаняването под наем се извършва със заповед на Кмета на Общината.

/2/ В заповедта се посочват:

1. трите имена, единен граждански номер на титуляра по настанителна заповед;

2. броя на членовете на семейството( домакинството) на настанения, техните имена и родствени връзки,

3. вида и местонахождението на жилището;

4. срока за настаняване;

5. наемната цена и срока, до който същата се заплаща.

/3/ Заповедта за настаняване се отнася за всички членове на семейството на настанения.

/4/ Преди издаване на заповедта, членовете на семейството подават декларация за семейно и имотно състояние.

/5/ Заповедта се връчва на настанения срещу подпис.
/6/ (нова Реш. № 63 /30.01.2012г.) Ако в едномесечен срок от влизането в сила на настанителната заповед, жилището не се заеме, заповедта се обезсилва  и договор за наем не се сключва.  Предложение за настаняване се отправя на следващия картотекиран, след решение на комисията по чл.18, ал.1 .

Чл.11 /1/(изм. Реш. № 63 /30.01.2012г.)   След влизане в сила на заповедта по чл.10, ал.1 се сключва наемен договор с настаненото лице за срок от /3/ три години. Договорът подлежи на вписване в Службата по вписванията, за сметка на наемателя. 

/2/ Наемният договор се сключва при условията на Закона за задълженията и договорите и Закона за общинската собственост и има минимум следните реквизити:

1. Страни;

2. Подробно описание на предоставения под наем имот – общинско жилище;

3. Срока за който се предоставя жилището;

4. Наемната цена, която се дължи, в какви срокове;

5. Санкции и неустойки за недобросъвестното ползване на имота;

6. Прекратителни условия

/3/ (доп. с  Реш. № 85/21.01.2016г.)    Предаването на общинското жилище се извършва с приемателно-предавателен протокол. В едномесечен срок след сключване на договора за наем, наемателят следва да заяви писмено настоящ адрес, да открие на свое име партиди за консумативни разноски, по реда на съответните служби, като ги представи пред органа по настаняване.
/4/ (нова Реш. № 63 /30.01.2012г., доп. с Реш. № 85/21.01.2016г.) При изтичане срока за настаняване,  наемното правоотношение може да бъде продължено, ако наемателят отговаря на условията за настаняване под наем в общинско жилище, установено от комисията по чл.18, ал.1, за срок до 10 години, сключен по условията и реда на тази наредба.
/5/ (Нова Решение №85/21.01.2016г.) След изтичане на максималния срок за наставяне по реда на ал.4, наемателите следва да освободят заеманите от тях общински жилища, като имат право да кандидатстват за настаняване  по реда на чл.14, ал.1.
/6/ (Нова Решение №85/21.01.2016г.) По изключение, след изтичане на максималния срок за настаняване, може да се сключи нов договор за наем на общинско жилище, при условие, че отговарят на изискванията на чл.14, ал.1, установено от комисията, за следните категории лица:  

1.самотни родители на непълнолетни деца;

            2.лица с трайно намалена степен на неработоспособност над 71%;

            3.лица на възраст над 70 години.
Чл. 12 /1/ Наемателите на общински жилища могат да заменят помежду си жилищата, в които са настанени при спазване на нормите на жилищна задоволеност, установени с настоящата Наредба.

/2/ Замяната се извършва със заповед на кмета на общината, въз основа на молба с нотариално заверени подписи от заинтересованите страни.

/3/ Не се допуска принудително изпълнение на заповедта за замяна.

/4/ Ако замяната не се осъществи в едномесечен срок от датата на влизане в сила на заповедта по ал. 2, тя се счита за отменена.
/5/(Нова с реш№515/28.01.2010г.) Наемателите на общински жилища, могат да бъдат преместени в друго свободно общинско жилище, при наличие на основанията по чл.7, въз основа на подадено заявление и при спазване на поредността в списъка за настаняване за съответната година.

Чл.13 (изм.реш№515/28.01.2010г)
/1/ Наематели в общински жилища в сгради в режим на етажна собственост имат правата и задълженията на обитатели по Закона за управление на етажната собственост.

/2/ Наематели в сгради в режим на етажна собственост имат право да използват общите части на сградата, според тяхното предназначение и да участват в управлението на етажната собственост със съвещателен глас.

/3/ (изм. Реш. № 63 /30.01.2012г.)   Наемателите на общински жилища в сгради в режим на етажна собственост, имат задълженията по чл.6, ал.1 от Закона за управление на етажната собственост с изключение на тези по ал.1, т.9.

РАЗДЕЛ II УСТАНОВЯВАНЕ НА ЖИЛИЩНИ НУЖДИ

Чл.14 /1/(изм. Реш. № 63 /30.01.2012г.)    Право да кандидатстват за настаняване под наем в жилищата по чл.3, ал.1, т.1 от НРУУРОЖ имат семейства или домакинства, които отговарят едновременно на следните условия:
1. (изм. Реш. № 63 /30.01.2012г., доп. с  Реш. № 85/21.01.2016г.)  не притежават жилище или вила, годни за постоянно обитаване, както и идеални части от такива имоти, обособени като самостоятелен обект с жилищно предназначение, както и жилищни или вилни парцели, на територията на общината. 

2. (доп. с  Реш. № 85/21.01.2016г.) не са прехвърляли имоти  по т.1  на други лица , през последните 5/пет/ години, с изключение на дарение в полза на община Тутракан, или прекратяване на съсобственост.
3. не притежават нежилищни имоти, предназначени за търговска и стопанска дейност ( фабрики, работилници, магазини, складове или идеални части от такива имоти).

4. (изм. Реш. № 253 /24.02.2021 г., изм. Реш. № 277 /27.03.2025 г, изм. и доп. с Реш. №301/24.04.2025г., в сила считано от датата определена в Решение  на Съвета на Европейския съюз за приемането  на еврото от Република България. )    не притежават моторни превозни средства на стойност по застрахователна оценка над 2000,00 лв./1022,58 евро, земеделска земя над 10 дка. и други недвижими нежилищни имоти. 
5. (изм. Реш. № 85 /21.05.2016г.)  средният месечен брутен доход на член от семейството за предходните 12 месеца да е по-нисък или равен на размера на една и половина минимална заплата, установена за страна през текущата година 

6.(изм.реш№840/26.05.2011г..,изм.Реш.№63/30.01.2012г.) поне един член от семейството/домакинството да е с постоянен или настоящ адрес в община Тутракан, не по- малко от 3 години, без прекъсване.


7.(изм. Реш. № 63 /30.01.2012г.)    не са се самонастанявали  в общински жилища или наемното правоотношение за такива жилища не е прекратявано по реда на  чл.46, ал.1, т.1, т.3, т.4 и т.8 от Закона за общинската собственост.



8. (нова . Реш. № 63 /30.01.2012г.)  нямат задължения към общината.

9. (Нова Решение №85/21.01.2016г.) лица, живеещи постоянно на територията на  страната.
/2/ (доп. Реш. № 63 /30.01.2012г.,  изм. Реш. № 277 /27.03.2025г. )  Обстоятелствата по чл. 14, ал. 1 се установяват с декларация на гражданите. Към декларацията се прилагат следните документи, удостоверяващи декларираните данни:

6.Копие от свидетелство за регистрация на притежаваните моторни превозни средства от членовете на семейството/домакинството;

7.Документ, удостоверяващ доходите на всеки пълнолетен член на семейството/домакинството за предходните дванадесет месеца;

8.Документ, удостоверяващ регистрация като безработен;

9.Документ от  ТЕЛК, заверен към датата на подаване на заявлението;

10.Други документи, удостоверяващи обстоятелствата по ал. 1.“
/3/  (изм. Реш. № 85 /21.05.2016г.)  Заявлението за картотекиране се подписва от кандидата, а декларацията по ал.2 от всички пълнолетни членове на семейството/домакинството, пред служител на администрацията, или представи нотариална заверка.

/4/ (Нова Решение №85/21.01.2016г.) Срокът за подаване на заявлението и декларацията по ал.2 е от 01 до 31 декември за включване в картотеката за следващата година.

/5/ (Нова Решение №85/21.01.2016г.) Администрацията не може да откаже приемане на документите за картотекиране и след срока. Лицата, подали документи след срока по ал.4, имат право да бъдат картотекиране, при условие, че отговарят на изискванията на чл.14, ал.1, но не се включват в списъка за текущата година.
Чл.15 (отм. с реш. №627/26.07.2018г.)
         Чл.16  /1/ Лицата и семействата, които отговарят на условията по чл. 14, се подреждат в зависимост от степента на жилищната им нужда в групи, както следва:
1.  живеещи в жилищни помещения, негодни за обитаване, вредни в санитарно - хигиенно отношение или застрашени от самосрутване, освидетелствани по установения за това ред;
2. семейства, живеещи въз основа на свободно договаряне

3.  заемащи недостатъчна жилищна площ по нормите на чл. 7, ал.1.

4. други, различни от предходните
/2/ Заемането на помещенията по ал. 1, т. 1 е основание за еднократно установяване и степенуване   на жилищната нужда на обитателите. Повторното им обитаване от други наематели не поражда права за ново определяне на жилищната нужда.
/3/(изм.реш№840/26.05.2011г., изм. и доп. с реш. №627/26.07.2018г.) При подреждане на лицата, семействата или домакинствата в една и съща група се дава предимство на :

1.    самотни родители на непълнолетни деца – 7 точки;

2.    семейства или домакинства с повече от две деца – 7 точки;

3.    семейства или домакинства с две деца – 5 точки;

4.    лица с трайно намалена работоспособност над 71 % - 5 точки;

5.    семейства или домакинства с едно дете – 3 точки;

6.    картотекирани по-дълго време, за всяка година на картотекиране по 1 точка.
7. (нова с реш. №627/26.07.2018г.) данни за трайно намалена работоспособност – номер на решение на ТЕЛК/НЕЛК, степен на увреждане в проценти и срок на инвалидността.
/4/(нова реш№840/26.05.2011г.) При покриване на повече от един критерий – точките се сумират. При равен брой точки, предимство се дава на по-продължителната по време картотека.
Чл. 17 /1/ В Общината се съставят и поддържат картотеки на нуждаещите се от жилища лица и семейства, които отговарят на условията по чл.14,
/2/(изм. Реш. № 63 /30.01.2012г.)     Картотекирането на нуждаещите се от жилища граждани се извършва въз основа на  заявление и декларация по образец,  в които се посочват;
1.  броят, трите имена, възрастта на членовете на семейството;
2. жилищните  условия,   при   които  живее  семейството   към   момента   на   представяне   на заявлението; вписват  се данни за  вида (жилищни, нежилищни), размера и собствеността на обитаваните помещения;

3.  извършени сделки с недвижими имоти по чл.14, ал. 1, т. 2;
4.  притежаваното имущество по чл. 14, ал. 1, т 4;
5. (изм. Реш. № 63 /30.01.2012г.; изм. Реш. № 85 /21.05.2016г.) Общ годишен доход на членовете на семейството за предходните 12 месеца, формиран от  брутни трудови или служебни възнаграждения, пенсии, допълнителни доходи от хонорари, търговска и стопанска дейност, доход от рента, доходи по реда на ЗСПД,  ЗИХУ и правилниците за тяхното прилагане;
6. данни за предишни вписвания в картотеките.
/3/ Към заявлението и декларацията по ал. 1 се прилагат следните документи за лицето и членовете на неговото семейство /домакинство/:  

1. (нова с реш. №627/26.07.2018г.) удостоверение за общ годишен доход по чл.17, ал.2, т.5, с изключение на доходите по реда на Закона за социалното подпомагане, Закона за интеграция на хората с увреждания и правилниците за тяхното прилагане
2. (нова с реш. №627/26.07.2018г.) удостоверение за застрахователна стойност за притежаваното моторно превозно средство  
3. (отм. с  Реш. № 627 /26.07.2018г.)  
4. (отм. с  Реш. № 627 /26.07.2018г.)  
5. (отм. с  Реш. № 627 /26.07.2018г.)  
6. (отм. с  Реш. № 627 /26.07.2018г.)  
7. (отм. с  Реш. № 627 /26.07.2018г.)  
8. (отм. с  Реш. № 627 /26.07.2018г.)  
.

Чл.18 /1/  Кметът на Общината назначава комисия за картотекиране на нуждаещите се граждани, в 7 /седем/ членен състав,  които  включва: председател, служители от общинската администрация, общински съветници, и експерти /лекари, инженери, архитекти , социални работници и  др./
/2/ Комисията по ал. 1 разглежда в двумесечен срок подадените заявления и декларации, взема решение за включване или невключване на гражданите в картотеките и определят степента на жилищната нужда на отделните семейства /домакинства/ по групи и подгрупи съгласно чл. 16.
/3/ Решение на комисията за невключване  на кандидатстващите в картотеката се съобщава и обжалва по реда на Административнопроцесуален кодекс

/4/ Кметът на Общината определя правила за работата на комисията. Председателят на комисията може да свика заседание и по необходимост от решаване на  постъпили преписки, заявления и др.  Решенията се приемат с мнозинство  2/3 от общият брой  на членовете на комисията.

/5/ (изм. с реш. №627/26.07.2018г., изм. с реш. №277/27.03.2025г.) Комисията по ал.1 задължително изисква по служебен път необходимата и информация от автоматизираните информационни системи на ЕСГРАОН, Агенцията по вписванията, Агенция за социално подпомагане, с оглед установяване верността на декларираните обстоятелства, подадени от лицата в декларацията по чл.14, ал.2. 
Чл.19 /1/Остават в картотеката, докато:

1. учи в друго населено място или извън страната за срок до 1 година 

2. работещите в друго населено място или извън страната за срок до 6/ шест / месеца. 

3. (изм. Реш. № 63 /30.01.2012г.)  временно настанените във ведомствени жилища. 

4.други, след решение на Общински съвет гр. Тутракан 
/2/ Отменена с Реш. № 85 /21.05.2016г.
Чл.20 /1/ (изм.реш№840/26.05.2011г.)  Гражданите, включени в картотеката и настанените в общински жилища са длъжни при промяна на обстоятелствата и на условията по чл.14, ал.1 да уведомят в едномесечен срок писмено общинска администрация и ежегодно между 1 и 31 декември да подават декларация по чл. 14, ал.2 от НРУУРОЖ
/2/ Гражданите, настанени под наем в жилища по чл. 43 от Закона за общинската собственост, 
представят ежегодно от 1 до 31 декември,  декларации за обстоятелствата по чл. 14. ал. 1, при деклариране на неверни дани, същите носят наказателна отговорност по чл.313 от НК.
/3/  (изм. с реш. №627/26.07.2018г.) При изменение на данните по чл.14, ал.1 и на условията по чл.16 и чл.17, водещо до промяна на жилищните нужди, семействата/домакинствата се прекартотекират, а настанените наематели се пренастаняват в друго общинско жилище, отговарящо на нормите по чл7, ал.1.
/4/(нова. Реш. № 63 /30.01.2012г.) При неизпълнение на задълженията по ал.2, ще следва прекратяване на наемните правоотношения.
Чл. 21.  /1/  (изм. Реш. № 63 /30.01.2012г.)  Изключват  се от картотеката

 1. неотговарящите на някое от условията по чл. 14

 2. лицата, които започват индивидуални или групово жилищно строителство

 3. (изм. Реш. № 63 /30.01.2012г.)  настанените в общинско жилище. 

4. работещите в друго населено място или извън страната за срок повече от 6 /шест/ месеца.

5. (изм. Реш. № 63 /30.01.2012г.)  лицата, посочили неверни данни или несъобщили в декларациите, обстоятелства по чл.14, ал.1 се изключват   за срок от 2/две/ години, за които е установено служебно от комисията  по чл.18

/2/ (изм. Реш. № 63 /30.01.2012г.)  изключването от картотеката се извършва с решение на комисията по чл. 18, ал.1, препис от  решението се връчва и обжалва по реда на АПК

Чл.22 Документите, подадени от лицата при кандидатстване за настаняване под наем в общинско жилище, се съхраняват в общинската картотека до 5 години след изваждането им от картотеката.
Чл. 23 /1/ Комисията по чл. 18 разглежда постъпилите от 1 до 31 декември на предходната година документи по чл.17, ал. 3 и изготвя проект на  годишен списък на лицата,  семействата/домакинствата/, които може да бъдат настанени под наем през календарната година, на база пореден номер в списъка, норми за жилищно задоволяване и налично свободно жилище за отдаване под наем.

/2/(изм.реш№840/26.05.2011г.)   В проекта за годишен списък: 

1. се включват лицата, семействата /домакинствата/, включени в списъците от предходни години и неполучили жилища с оглед съблюдаване на критериите по чл.16

2. не се включват лицата, семейства /домакинства/, които не са подали декларации по чл.14, ал . 2.”
3. (нова с реш. №627/26.07.2018г.) Се съдържат данни по входящ номер на картотечната преписка и имена на картотекираното лице, както и информация за брой членове на семейството/домакинството, групата по чл.16 и присъдения брой точки, както и основание за картотекиране. 
/3/ (изм. с реш. №627/26.07.2018г.) Проектосписъкът, в който са заличени данните за имената на лица с установени жилищни нужди се обявява в срок до 01 март на информационното табло в общинска администрация. В 14 – дневен срок от датата на обявяване заинтересованите лица могат да правят възражения по списъка до кмета на общината. 
/4/ (доп. с реш. №627/26.07.2018г.) Кметът на общината разглежда постъпилите възражения, и  утвърждава окончателен списъка до 31 март, като го обявява на информационното табло  в общинска  администрация, в който са заличени имената на картотекираните лица. 

/5/ Утвърденият от кмета   списък може да се обжалва пред Общински съвет в 7-дневен срок от обявяването му. Общински съвет се произнася по жалбите на следващото си заседание, но не по-късно от 1 месец след изтичане на срока за обжалване, и решението му е окончателно.

Чл.24 /1/ Жилищата за настаняване на гражданите, включени в списъка по чл. 23, ал. 2. се определят по нормите за жилищно задоволяване, установени в чл. 7, ал.1.
/2/ Настаняването на гражданите от списъците по чл. 23, ал. 2 продължава и след приключване на календарната година до утвърждаването на нови списъци за следващата година.

Чл.25  Гражданите, включени в списъците от предходната година и неполучили жилища, се включват в началото на списъка през текущата година при спазване на установената поредност, освен ако има промяна на условията по чл. 14, на групите по чл. 16 и на данните по чл. 17.
РАЗДЕЛ Ш РЕЗЕРВНИ ОБЩИНСКИ ЖИЛИЩА. 

РЕД И УСЛОВИЯ ЗА НАСТАНЯВАНЕ

Чл. 26(изм.реш№840/26.05.2011г.) 1/. Резервните жилища са предназначени да осигурят временно жилищна площ за срок не по-дълъг от две години на граждани

1.жилищата, на които са станали негодни за обитаване, в резултат на природни и стихийни бедствия и аварии или са застрашени от самосрутване; 

2. в семействата, на които са налице остри социални или здравословни проблеми.”

Чл. 27(изм.реш№840/26.05.2011г.) 
 /1/ Управлението на резервните жилища се осъществява от Кмета на Община Тутракан или от упълномощено от него лице.

/2/ Резервният жилищен фонд разполага с минимум две свободни общински жилища .

/3/ Установеният баланс по ал.2 може да бъде нарушен и фонда се попълва по предложение на Кмета на общината по реда на чл.3, ал. 1 и ал.2 

/4/ Кметът на Общината или упълномощено от него лице възлага на комисията по чл.18, ал.1 проучването на постъпилите искания от граждани за настаняване в резервните жилища, подготовката на мотивирани предложения за настаняване на граждани и техните семейства в резервни жилища, както и мотивирани предложения за изземване на резервни жилища по реда на чл. 65 от Закона за общинската собственост; 
Чл. 28 (изм.реш№840/26.05.2011г.)  /1/. Право да кандидатстват за настаняване под наем в резервни общински жилища имат граждани и техните семейства, които отговарят на условията по чл. 14, ал. 1 и чл. 26 от настоящата Наредба

/2/ Гражданите, желаещи да бъдат настанени в резервно общинско жилище подават молба до Кмета на Общината. Към молбата се прилагат документите по чл. 17, ал.2 и документи доказващи наличието на обстоятелствата по чл. 26 от настоящата наредба. 

/3/ Въз основа на приложените документи и извършената проверка служители на общинска администрация съставят Констативен протокол, в който отразяват наличието или липсата на обстоятелствата по чл. 28 на настоящата наредба, подготвят проект на решение на Комисията по чл.18, ал.1 

/4/ Въз основа на подготвената  административна преписка и решението на комисията по ал. 3, кмета на Община Тутракан издава настанителна заповед, в която се определят: видът и местонахождението на жилището, трите имена на наемателя и членовете на семейството, срокът за настаняване, наемната цена и начинът на плащане. Въз основа на заповедта се сключва договор за наем.

/5/ След изтичане на едногодишния срок за настаняване в резервно жилище и в случай, че не е настъпила промяна в социалното положение на настанените лица и тяхното семейство и не са променени обстоятелствата , наемното отношение се продължава с още 1 г. 

/6/ След изчерпване на процедурата по ал.5 от настоящият член, ако основанията за настаняване на лицата в резервно жилище не са отпаднали, по предложение на Кмета на община Тутракан ,Общински съвет – Тутракан, може да вземе решение за прехвърляне на жилището във фонд “Жилища за отдаване под наем на лица с установени жилищни нужди”.
Чл. 29(изм.реш№840/26.05.2011г.)   В едномесечен срок след изтичане на срока посочен в настанителната заповед  жилището се изземва по реда на чл.65 от ЗОС
РАЗДЕЛ IV  ВЕДОМСТВЕНИ   ЖИЛИЩА. 

РЕД И УСЛОВИЯ ЗА НАСТАНЯВАНЕ В ТЯХ

Чл. 30 /1/ В общинските ведомствени жилища се настаняват: 

1.служители на общинска администрация, до прекратяване на трудовите или служебни правоотношения

2. специалисти привлечени на работа от други населени места, докато работят в звена на общинска бюджетна издръжка или други бюджетни структури в община Тутракан

3. чужди граждани, докато работят в звена на общинска бюджетна издръжка. 
4. доп. с реш. №277/27.03.2025г./ квалифицирани специалисти от особено значение за общината, назначени в предприятия, учреждения, организации на територията на общината, ако те и членовете на техните семейства/домакинства не притежават жилище, вила или идеални части от такива имоти на територията на град Тутракан, съгласно чл. 7, ал. 1 от НРУУРОЖ“.
/2// доп. с реш. №277/27.03.2025г./  Кандидатстването за настаняване под наем във ведомствено жилище се извършва въз основа на заявление и декларация по образец.“

1. В декларацията се посочват:

· Броят, имената по документ за самоличност, ЕГН, или ЛНЧ, месторабота, и адресната регистрация на членовете на семейството/домакинството;

· Длъжността, която лицето заема;

· Продължителността на служебния/трудовия стаж в съответната организация и срокът на трудовото правоотношение;

· Данни за имотно състояние на кандидатстващия. “

   2. / доп. с реш. №277/27.03.2025г./   Към заявлението се прилага и становище от прекия ръководител на кандидатстващия.
/3// изм. с реш. №277/27.03.2025г./   Настаняването по предходната алинея се извършва само, ако служителите или членовете на семействата им нямат жилище в съответното населено място и представляват дефицитни  специалисти.
Чл.31 Кметът на Общината възлага на комисията по чл.18, ал.1 да прицени необходимостта от предоставяне на ведомствено жилище.  Комисията прави мотивирани становища във връзка с постъпилите заявление  за настаняване.

Чл.32 (изм.реш№515/28.01.2010г)(1)Настаняването във ведомственият фонд се извършва със заповед на кмета на общината, въз основа на която се сключва договор за наем и съдържа следните минимални реквизити: вид и местонахождение на жилището, срок за настаняване, наемна цена, права и задължения на страните.

(2) При предоставяне под наем на ведомствени жилища, наемателите заплащат наемна цена, определена по реда на глава ІІІ, раздел І 

 (3) / изм. с реш. №277/27.03.2025г./   Наемното правоотношение се прекратява с отпадане на необходимостта от предоставяне на ведомствено жилище и по реда на чл.46, ал.1 от ЗОС
Чл.33 /1/ От ведомствения жилищен фонд могат да бъдат определени със заповед на Кмета на Общината жилища за настаняване на гости на общината за пренощуване.
/2/ Реда и начина за ползване на тези жилища се определя със заповед на Кмета на Общината.
Раздел V ПРЕКРАТЯВАНЕ НА НАЕМНИ ПРАВООТНОШЕНИЯ И
ИЗЗЕМВАНЕ НА ОБЩИНСКИ ЖИЛИЩА
Чл. 33а. /1/ Наемните правоотношения се прекратяват поради:

 1.  неплащане на наемната цена или на консумативните разноски за повече от 3 месеца;

 2.  извършване на ново строителство, надстрояване или пристрояване, основен ремонт или реконструкция, когато се засягат обитавани помещения;

4. (Изм. Реш. № 85 /21.01.2016г.) Нарушаване на добрите нрави и обществения ред, удостоверено с протокол от управителния съвет на сграда в режим на етажна собственост или с протокол /акт за установяване на административно нарушение, съставен от общинска администрация, или органите на МВР.
5.  неполагане грижата на добър стопанин при ползване на жилището;

 5. прекратяване на трудовите или служебните правоотношения на настанените във ведомствено жилище лица,

  6. отпадане на условията за настаняване  в общинско жилище;

  7.  (доп. с Реш. № 85 /21.05.2016г.)използване на жилището не по предназначение или необходимостта от него е отпаднала. Удостоверено с протокол от управителния съвет на сграда в режим на етажна собственост или с протокол /акт за установяване на административно нарушение, съставен от общинска администрация, или органите на МВР.
  8.(изм.Реш.№63/30.01.2012г.)неизпълнение на задълженията, произтичащи от сключения  наемен  договор.

  9.(изм.Реш.№63/30.01.2012г., изм. с Реш. № 85 /21.05.2016г) необитаване на жилището от семейството /домакинството/ за повече от 90 дни в рамките на 
една календарна година, установено с констативни протоколи от общинска администрация, в присъствието на представител на етажната собственост и/или лице с адресна регистрация в жилищния блок или улицата, както и чрез служебна информация от други държавни органи.

 10. други основания
 11.(нова Реш. № 63 /30.01.2012г.) при изтичане срока за наставане и неподновяване на договора.
12. (Нова Реш. № 85 /21.01.2016г.) използване на общинското жилище от трети лица, които нефигурират в настанителната заповед, установено с протокол, съставен от общинска администрация

 /2/ Наемното правоотношение се прекратява със заповед на органа, издал настанителната заповед.  В заповедта се посочват основанието за прекратяване на наемното правоотношение и срокът за освобождаване на жилището, който не може да бъде по-дълъг от един месец.
 /3/ При прекратяване на наемното правоотношение на основание ал. 1, т. 2 към заповедта по ал. 2 се прилага настанителна заповед за друго общинско жилище, ако наемателят отговаря на условията за настаняване.
/4/ Заповедта по ал. 2 може да се обжалва по реда на АПК,  Жалбата не спира изпълнението на заповедта, освен ако съдът разпореди друго.
/5/ При смърт на титуляра по настанителната заповед, наемните правоотношения се прекратявате с преживелия съпруг/съпруга/или деца. Със същият/те може да се подновят наемите правоотношения за ползваното общинско жилище, при условие, че отговарят на критериите по чл.14 ал.1 . 

Чл. 33б. /1/ Изземването на общински жилища, които се владеят или държат без основание, не се използват по предназначение, или необходимостта от които е отпаднала, се извършва със заповед на кмета на общината 

    /2/ Заповедта за изземване се издава въз основа на констативен акт. В акта се посочват данни за: собствеността, физическото или юридическото лице, което владее или държи жилището, основанието за това, предложението на кмета на общината, заповедта за прекратяване на наемното правоотношение или писмото, с което кметът на общината е задължил лица в определен срок доброволно да освободят жилището, и за неизпълнението на това задължение.
/3/ Заповедта за изземване се съобщава на адресатите по реда на ГПК и подлежи на обжалване по реда на АПК

/4/ Заповедта за изземване се изпълнява по административен ред със съдействието на полицията.

/5/ При принудително изземване на общинско жилище в отсъствие на обитателите му, служителите изготвят протокол-опис в два екземпляра на завареното имущество, който се подписва от съставителя, представител на полицията и двама свидетели. Единият екземпляр от протокол-описа е предназначен за адресатите на заповедта. 

/6/ Определят се подходящи помещения за съхранението на вещите и осигуряват транспортирането им. Вещите се съхраняват за срок до 3 месец, след което администрация не носи отговорност за тях. При условие, че собственика на вещите не ги потърси в срок от 1/една/ година , същите се придобиват в собственост от общината. Разходите за съхранение и транспортиране са за сметка на лицата.

/7/ След изтичане на /3/ три месечния срок, и лицето има парични задължения към община Тутракан,  вещите се продават чрез публичен търг с явно наддаване. От набраните средства се покриват разходите по транспортирането и съхраняването на вещите, неплатен наем и други задължения към общината.

Чл.33в (нова. Реш. № 63 /30.01.2012г.)  Общински съвет  се произнася с решение и  във всички случаи, нерегламентирани в настоящата наредба, без да противоречат на законовите разпоредби, след становище на комисията по чл.18, ал.1.
/1/ (отм. Реш. № 63 /30.01.2012г.)
/2/(отм. Реш. № 63 /30.01.2012г.)
 /3/(отм.Реш.№63/30.01.2012г.) 

Глава ІІІ 

Разпореждане с жилищни  имоти – общинска собственост

Раздел І Методика за определяне на наемната цена и критерии за определяне на цени на разпореждане.

Чл.34 /1/ Базисната наемна месечна цена се определя на 1кв.м. полезна площ, съгласно изготвяне на Тарифа, която се актуализира ежегодно със статистическия отчетен индекс на инфлацията от предходната години по данни на НСИ
/2/ базисната наемна цена по ал.1 се отнася за жилище със следните показатели :

1. местонахождението на жилището, според функционалния тип и зоната в която попада  - втора зона на гр. Тутракан 

2. конструкция на сградата – панелна или масивна;

3. разположение на жилището във височина – първи етаж;

4. изложение – преобладаващ изток или югозапад на жилищните /без сервизни/  помещения

5. благоустройствено съоръжаване – с водопровод, канализация  и електрификация.  

/3/базисната наемна цена се коригира /увеличава или намалява / до размерите посочени за конкретните показатели, както следва:

1. местонахождението на жилището  според функционалния тип на населеното място и зоната, в която попада 

· гр.Тутракан – І зона – увеличение 20%

· гр.Тутракан – ІІІ зона – намаление 20%

· с. Старо село – намаление 10%

2. конструкция на сградата 

· паянтови и полумасивни сгради – намаление 20%

· стоманобетонни конструкции,

· пакетноповдигащи плочи,

· системи „пълзящ” и „едроплощен кофраж” – увеличение 15%

3. разположение на жилищата във височина  

· втори етаж при двуетажна жилищна сграда – увеличение 8%

· втори до шести етаж – увеличение 7%

· последен етаж при сгради на пет и повече  етажа  и за всеки седми и по- висок етаж – намаление 4%

4. преобладаващо изложение на жилищните ( без сервизните) помещения

· юг, югоизток – увеличение 2%

· запад, север, североизток, северозапад  - намаление 3%

5. благоустройствено съоръжаване

· в сграда над 5 етажа без асансьор – намаление 5%

· след основен ремонт и реконструкция – увеличение 20%

/4/Кметът на община Тутракан може да намали до 10 на сто и да увеличи до 40 на сто базисната  наемна цена за показатели, непосочени в ал.3, свързано с качеството на обитаваното жилище и на средата около него.

/5/ Всички намаления или увеличения се изчисляват върху базисната наемна цена  

/6/ /изм. и доп. с Реш. №301/24.04.2025г., в сила считано от датата определена в Решение  на Съвета на Европейския съюз за приемането  на еврото от Република България./Месечната наемна цена за един квадратен метър дворна площ , е в размер на 0,07 лв./0,04 евро /нула цяло и седем стотни лева/, като същият може да се променя в Тарифа на общински съвет 

/7/ Когато наетата полезна площ на имота, надвишава нормите за жилищна задоволеност, съгласно чл.7, ал.1, разликата за всеки кв.м. над тези норми се заплаща в удвоен размер по установената наемна цена за всеки кв. м. полезна площ

/8/ Наематели, чиито наемни правоотношения са прекратени до фактическото изземване на жилищните имоти, заплащат трикратен размер по установената наемна цена за всеки квадратен метър полезна площ ал.1

/9/ (изм.реш№515/28.01.2010г.)  Когато наемател на общинско жилище или член на неговото семейство /домакинство/, включен в настанителната заповед на съответното жилище е освидетелстван от ТЕЛК/НЕЛК с призната загубена работоспособност над 71%, заплащат ½ от наемната цена, определена за съответното жилище.

Чл. 34 а (нов) (реш№515/28.01.2010г. )    Цените на разпореждане с общински жилища се определят на база на следните критерии:
1.   местонахождение на жилищната сграда;
2.   строителната система на изграждане на сградата;
3.   степен на изграденост на инженерната инфраструктура;
4.   степен на благоустроеност на района;
5.   транспортни връзки;
6.   амортизационния срок на сградата;
7.   годините на експлоатация на сградата;
8.   площа и  обема на жилището и идеалните части към него.
9.   наличие на складови и тавански помещения.
10. етажа, на който се намира жилището.
11. изложението на жилището.
12. физическото и техническото му състояние.
13. направените подобрения.

Чл.35. Кмета на община Тутракан, възлага изготвянето на оценките на жилищните имоти на оценител на имоти, при съблюдаване на критериите по чл. 34
Чл. 36.Оценките при разпоредителни сделки се одобряват от общински съвет гр. Тутракан и не могат да бъдат по- ниски от данъчната оценка на имота.  Общински съвет, може да определи и по- висока цена, освен ако в закон е установено друго. 

Раздел ІІ  Продажба и замяна на общински жилища

Чл. 37.(изм. с реш. №627/26.07.2018г.)  Продажбата на общински жилища, включении в списъка по чл/3, ал.2, във връзка с ал.1, т.4,  се извършва след решение на Общински съвет гр. Тутракан 
Чл.38  Общинският съвет определя :

1. общински жилища, които могат да се продават на правоимащи по ЗУЖВГМЖСВ, настанени в тях по административен ред. 

2. общински жилища, които могат да се продават на лица, чиито собствени жилища се предвижда да бъдат отчуждени по реда на глава ІІІ от Закона за общинската собственост 

3. замяна на общинско жилище с жилище собственост на физически или юридически лица 

4. (изм. с реш. №627/26.07.2018г.) жилищата за продажба на настанени в тях наематели, отговарящи на условията за закупуване, определени в този раздел.
5. (нова реш №840/26.05.2011г.)   свободните общински жилища, които могат да се продават чрез търг
Чл. 39  Не могат да се продават:
1. общинските жилища в сгради общинска собственост, чието основно предназначение е да задоволяват административни, стопански,  културни, образователни, здравни   и  търговски нужди;
2.   резервни жилища; 
Чл.40. Предложенията за решения по  чл.37 и чл.38 се внася в Общински съвет - Тутракан от кмета на община Тутракан

/1/ (нова реш №840/26.05.2011г., изм. с реш. №627/26.07.2018г.) Решенията по чл.38, ал.4 се вземат след отправено предложение от комисията по чл.18, ал.1, утвърдено от Кмета, след проведена процедура по чл.40, ал.1 от Наредбата.
/2/ (нова реш №840/26.05.2011г., изм. с реш. №627/26.07.2018г.) Продажбата на жилища по чл.38, ал.5 се осъществява чрез публичен търг по реда на глава V от Наредбата за реда за придобиване, управление и разпореждане с общинско имущество.

/3/ (нова с реш. №627/26.07.2018г./ Замяната на общински жилища с жилищни или нежилищни имоти – собственост на държавата, на физически или юридически лица се извършва по реда на чл.40, във връзка с чл.49 от ЗОС. 

Чл. 41 /1/ Продажбите на общински жилища се извършва по писмено искане на наемателите до Кмета на Общината. Към искането се прилагат настанителна заповед , декларация за семейно и имотно състояние, документи за платен наем и консумативни разноски, удостоверение за липса на задължения към общината и нейните бюджетни звена към датата на подаване на молбата и др.

/2/ (отм. с реш. №627/26.07.2018г.)
/3/ Наемател на общинско жилище може да го закупи, ако са налице следните условия:

1.  да отговаря на условията за настаняване в общинско жилище, съгласно тази Наредба;  

 
2. (изм.реш№515/28.01.2010г., изм.реш№840/26.05.2011г. изм. с Реш. № 85 /21.05.2016г., изм. с реш. №627/26.07.2018г., изм. с Реш. № 253/24.02.2021 г.)   да е наемател на общинско жилище, не по-малко от 5 години.
3. да не е нарушавал условията по договора за наем.

4. да няма задължения към общината и нейните бюджетни звена

    /4/ (изм. с реш. №627/26.07.2018г.)  Комисията по чл.18, ал.1 от настоящата наредба, проучва наличието или липсата на условия по чл.41, ал.1 и ал.3, след което представя писмено становище на кмета с мнение относно разпореждането.
/5/ (изм. с реш. №627/26.07.2018г.) При отрицателно становище на комисията по чл.18, ал.1, кметът постановява отказ и прекратява образуваната преписка с мотивирана заповед, която се съобщава на заинтересованите лиза в 7 /седем/ дневен срок.  

/6/ (изм. с реш. №627/26.07.2018г.)  При положително становище на комисията по чл.18, ал.1, кметът възлага изготвянето на оценка по реда на чл.41, ал.2 от ЗОС, при съблюдаване на критериите по чл.34 от тази наредба. Оценките се извършват по пазарни цени, но не по – ниски от данъчната оценка.

/7/ (изм. с реш. №627/26.07.2018г.) След изготвяне на оценката по ал.6, преписката се комплектова и кметът я внася с доклад за разглеждане от общински съвет.                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                            /8 /(нова. Реш. № 63 /30.01.2012г.) При условие,че общинското жилище не е с предназначение за продажба, кмета на общината, отправя предложение до Общински съвет  с мнение, относно смяна на предназначението, по реда на чл.3, ал.3
Чл.42 (изм.реш№515/28.01.2010г., изм. с реш. №627/26.07.2018г. ) /1/ Въз основа на решението на общинския съвет, кмета на общината издава заповед и я връчва на заинтересованите лица . В срок до три месеца от връчване на заповедта, се заплащат цената и други дължими плащания, данък за придобиване , определен по реда на чл.47, ал.2, от ЗМДТ
       /2/ Заповедта по ал.1 се връчва на заинтересованото лице срещу подпис, или в писмо с обратна разписка 

/3/ Ако в посочения в заповедта срок за плащане, не се преведат дължимите суми, се счита, че се е отказал и преписката се прекратява със заповед на кмета на община, с която се отменя и предходната заповед 

/4/ След като се извърши плащането по заповедта по ал. 1, се изготвя договор за продажба в 5 екземпляра. 
/5/ (отм-реш№515/28.01.2010г ) 
Чл.43( изм.реш№515/28.01.2010г )

 Нова(1) Договорът за продажба се подписва от кмета на общината и от купувача. Продажбата се счита за извършена от дата на плащането на имота. (2) Договорът за продажба се вписва в Службата по вписванията от отдел „Общинска собственост” за сметка на купувача, след което жилището се отписва от актовите книги за общинска собственост
Чл.44 (изм.реш№515/28.01.2010г)                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                             
 Нова(1) /(доп. реш№840/26.05.2011г.)   Лицата, закупили общински жилища по реда на чл.38, ал.4 на тази наредба, нямат право да ги прехвърлят на трети лица в срок от 5 /пет/ години от сключване на договора за продажба 

(2) Ограничението за разпореждане по ал.1 се вписва в договора за продажба.

РАЗДЕЛ III  ОБЩИНСКИ ТЕРЕНИ, ПРЕДНАЗНАЧЕНИ ЗА ЖИЛИЩНО

СТРОИТЕЛСТВО

Чл. 45 /1/ Настоящият раздел определя специфични правила по отношение на разпореждането с общински застроени и незастроени терени, предназначени за жилищно строителство.
/2/ В случаите, когато не е предвидена специфична процедура се прилагат общите правила па разпореждане с общинска недвижима собственост, установени с Наредбата за придобиване, управление и разпореждане с общинска собственост.
/3/ (доп. Реш. № 63 /30.01.2012г.) Ежегодно до 31 януари с решение на Общинския съвет се определят общинските парцели, предназначени за жилищно строителство, върху които Кметът на Общината може да изпълнява процедура по учредяване право на строеж съгласно предвижданията на подробните устройствени планове на лица с установени жилищни нужди.
/4/ При възникнала необходимост списъкът на тези парцели може да се актуализира през цялата година с решение на Общинския съвет.
Чл. 46 /1/(изм. Реш. № 63 /30.01.2012г.)  Правото на строеж върху имоти – частна общинска собственост, за изграждане на социални жилища  може да се учреди без провеждане на търг или конкурс за строеж на жилищна сграда на лица с установени жилищни нужди, на жилищно – строителни кооперации или сдружения, в които членуват такива лица.
/2/ Цената на правото на строеж се определя от Общински съвет гр. Тутракан 

/3/ Правото на строеж по ал. 1 не може да се прехвърля на трети лица 

/4/Жилищата придобити по реда на  ал.1, не могат да се отдават под наем или обект на разпореждане за срок от 15 години.

/5/Нарушаване на забраните по ал.3 и ал.4 е основание за разваляне на договора за право на строеж. 
/6/ Сделката по ал.1 се сключва при условията на Наредбата за придобиване, управление и разпореждане с общинско имущество, която касае учредяването на право на строеж.

ГЛАВА IV  АДМИНИСТРАТИВНО - НАКАЗАТЕЛНИ РАЗПОРЕДБИ
Чл. 47 Лицата, които повреждат общински имоти, когато деянието не съставлява престъпление по Наказателния кодекс се наказват по тази Наредба, независимо от имуществената отговорност за причинените вреди.
Чл. 48 / изм. и доп. с Реш. №301/24.04.2025г., в сила считано от датата определена в Решение  на Съвета на Европейския съюз за приемането  на еврото от Република България. /За нарушаване на тази Наредба се налага административно наказание - глоба в размер до 200,00лв. /102,00 евро, освен ако със закон не е предвиден по - голям размер.
Чл. 49 Актовете за установяване на нарушения се съставят от длъжностни лица, определени от Кмета на Общината и от длъжностните лица от отдел   " Общинска собственост ".
Чл. 50 За актовете, издадени от длъжностни лица на общинската администрация, наказателните постановления се издават от Кмета на Община.
ДОПЪЛНИТЕЛНИ РАЗПОРЕДБИ


§ 1." Домакинство" са две и повече лица, които живеят заедно в едно жилище или в част от жилище имат общ бюджет хранят се заедно, независимо от това че някои от тях може да нямат родствени връзки помежду си. Домакинство е и едно лице, което живее в само​стоятелно жилище, в стая или в част от нея към дадено жилище, живее на самостоятелен бюджет по отношение на разходите за хране​не и разходите за задоволяване на други потребности.
§ 2." Млади семейства" по смисъла на глава втора са семействата, в които съпрузите не са навършили 35 години към датата на решението на комисията по чл.18, ал. 1
§ 3." Самотни родители на непълнолетни деца" по смисъла на глава втора са родители, които поради вдовство, развод или несключване на брак се грижат сами за отглеждане на непълнолетните си деца.
§ 4." Нежилищни помещения" по смисъла на тази наредба са помещения, които не са елекрозахранени, нямат водопроводна инста​лация и тоалетна. 
§ 5." Полезна жилищна площ" по смисъла на тази наредба е сумарната площ на всички помещения в жилището, измерена по вътрешните очертания на зидовете и цялата площ на балкони, лоджии, веранди и тераси. В полезната площ не се включва площта, заета от ограждащите и разпределителните стени на жилището, и площта на складови помещения - мазе, барака или таван.
§ 6." Годни за постоянно обитаване жилища" по смисъла на тази наредба са жилища, които не са освидетелствани за събаряне.
§ 7. (Нов Реш. № 85 /21.01.2016г.) " Лице, живеещо постоянно в страната” – това е лице, което пребивава на територията на страната повече от 270 дни в рамките на една календарна година

§ 8. (Нов Реш. № 85 /21.01.2016г.) " Семейството” включва съпрузите, ненавършилите пълнолетие деца, както и навършилите пълнолетие, ако продължават да учат, до придобиване на общо или професионално образование, но по- късно от навършване на 20-годишна възраст.”

§ 9. (Нов Реш. № 85 /21.01.2016г.) " „Безработни” са всички лица в трудоспособна възраст, които са регистрирани в „Бюра по труда” и активно търсят работа”

§ 10./ Нов Реш. № 277 /27.03.2025г./ Квалифициран е човек, който притежава специални знания, умения или способности, необходими за изпълнението на определена дейност или професия. Това може да бъде човек с висше образование, професионалист в дадена област или експерт в определена област.
ПРЕХОДНИ  И  ЗАКЛЮЧИТЕЛНИ РАЗПОРЕДБИ 
§1. След чл.34 се създава нов чл. 34 буква „а””
§2. (изм. Реш. № 63 /30.01.2012г.)  /1/Съществуващите наемни правоотношения следва да се приведат в съответствие с измененията на настоящата Наредба, в срок до 5 месеца, чрез подписване на нови договори, чрез подаване на декларации по чл.14, ал.2, ведно с документите по чл.17, ал.3 

/2/ Наематели, които не са изпълнили задължението за подаване на декларациите по чл.14, ал.2, отказали са сключването на нов договор или е установено, че не отговарят на изискванията на настоящата наредба, наемното правоотношение се прекратява. 

/3/ Лицата, които владеят общински жилищен имот без правно основание, заплащат наемната цена, определена по реда на чл. 34 от настоящата наредба в трикратен размер до окончателното освобождаване на жилището.

§3   В пет месечен срок от влизане в сила на настоящата наредба , общинска администрация да извърши инвентаризация на общинските жилища и актуализация на всички картотечни преписки, изготвени по отменената наредба.

§4  За поддържането и ремонта на общинските жилища се предвиждат ежегодно средства в общинския бюджет.
§5.   Настоящата   Наредба   се   издава   на   основание   чл. 45а   от   Закона   за   общинската собственост.

§6. Общински съвет определя стратегия и програма  за управление на жилищата общинска собственост, за срока на мандата си по предложение на Кмета на общината .
§7. Приходите от продажба на общински жилища се заделят във фонд «Жилищно строителство» към община Тутракан  и могат да се изполват за ремонт на наличните общински жилища и изграждане на нови общински жилища.
§8. Тази наредба отменя всички решения, разпоредби и други актове на Общинския съвет, които и противоречат.

§9. /Нов  с Реш. №301/24.04.2025г./  Предлаганите и приети промени са в съответствие с § 60 от преходните и заключителни разпоредби на Закона за въвеждане на еврото в Република България и влизат в сила от датата, определена с Решение на ЕС за приемане на еврото в Република България.
§10. Изпълнението на Наредбата се възлага на Кмета на Община Тутракан. 
§11. (Нов Реш. № 85 /21.01.2016г.) Наемни правоотношения, чиито срокове са по- кратки от 10 години, и тези срокове не са изтекли, по искане на наемателя и ако отговарят на изискванията на чл.14, ал.1 от НРУУРОЖ, могат да бъдат подновени за срок до 10- години.

